เครือ PTG ผนึก “ส.ภัตตาคารไทย” แจกข้าวกล่องผู้ขับขี่รถสาธารณะ ผ่านสถานีบริการ LPG
เครือ PTG ผนึก "ส.ภัตตาคารไทย" แจกข้าวกล่อง “กินดีอิ่มสุข” แก่ผู้ขับขี่รถสาธารณะ ผ่านสถานีบริการ LPG ในเขตจังหวัดกรุงเทพฯ และปริมณฑล หวังช่วยลดค่าครองชีพ ช่วงวิกฤติ "โควิด-19"
27 พ.ค. 2564

บริษัท พีทีจี เอ็นเนอยี จำกัด (มหาชน) หรือ PTG และกลุ่มบริษัทในเครือ นำโดย นายสุวัชชัย  พิทักษ์วงศ์าภรณ์ กรรมการผู้จัดการ บริษัท แอตลาส ออยล์ จำกัด และ กรรมการผู้จัดการ บริษัท โอลิมปัส ออยล์ จำกัด เปิดเผยว่า จากสถานการณ์แพร่ระบาดของไวรัส COVID-19 ที่ได้แพร่กระจายไปทั่วโลก และกำลังทวีความรุนแรงในหลายจังหวัดของประเทศไทย ทำให้กลุ่มบริษัทพีทีจี เล็งถึงผลกระทบที่เกิดขึ้นกับกลุ่มผู้ขับรถแท็กซี่ และกลุ่มผู้ประกอบการร้านอาหารขนาดใหญ่ที่มีการจ้างงานจำนวนมาก ที่ได้รับผลกระทบจากสถานการณ์แพร่ระบาดของไวรัส COVID-19 ในครั้งนี้เช่นกัน
ทั้งนี้ จากสถานการณ์ดังกล่าว กลุ่มบริษัทฯ ร่วมกับ สมาคมภัตตาคารไทย จึงจัดโครงการแจกข้าวกล่อง “กินดีอิ่มสุข” เพื่อช่วยลดค่าครองชีพของผู้ขับรถแท็กซี่ และผู้ขับขี่รถสาธารณะ ด้วยข้าวกล่องคุณภาพดีเยี่ยม รสชาดอร่อย ได้มาตรฐาน จากร้านอาหารสมาชิกสมาคมภัตตาคารไทยที่ยังคงไว้ซึ่งการจ้างงานแม้จะเป็นผู้ที่ได้รับผลกระทบสถานการณ์แพร่ระบาดของไวรัส COVID-19 ระรอกนี้ด้วยเช่นกัน
สำหรับข้าวกล่องในครั้งนี้ บริษัทได้จัดเตรียมไว้จำนวนทั้งหมด 24,000 กล่อง เพียงพอต่อการแจกจ่ายผู้ที่ขับรถแท็กซี่ที่เข้ามาใช้บริการเติมก๊าซ LPG ที่สถานีบริการ LPG ของ PT ในเขตจังหวัดกรุงเทพฯ และปริมณฑล จำนวน 42 สถานี โดยเริ่มแจกตั้งแต่วันที่ 20 พฤษภาคม 2564 ที่ผ่านมา
“ข้าวกล่องที่บริษัทนำมาแจกในโครงการแจกข้าวกล่อง “กินดีอิ่มสุข” บริษัท แอตลาส เอ็นเนอยี (จำกัด) ได้สนับสนุนร้านอาหารต่างๆที่ทำข้าวกล่องสำหรับโครงการนี้ด้วยการมอบก๊าซหุงต้มพีทีบรรจุถังตามปริมาณการใช้งานจริง เพื่อใช้ในการผลิตสินค้าเข้ากล่องนั้นมีกำไรเหลือมากขึ้นเพียงพอให้เกิดการจ้างงานต่อไป เป็นอีกเรื่องที่เป็นความมุ่งมั่นเพื่อให้สังคมได้ “อยู่ดีมีสุข” และผ่านวิกฤตครั้งนี้ไปด้วยกัน”